Eddie Cheever je upokojeni ameriški dirkač Formule 1. Debitiral je v sezoni 1978 na Veliki nagradi Argentine z moštvom Theodore. Po letu premora je tudi v sezoni 1980 z Osello ostal brez točk. Dosegel pa jih je že na prvi dirki naslednje sezone 1981 za Veliki nagradi zahodnih ZDA s petim mestom ter nato še štirikrat tisto sezono. Še uspešnejši pa je bil v naslednji sezoni 1982 z Ligierom s tremi uvrstitvami na stopničke, tudi drugim mestom na Veliki nagradi vzhodnih ZDA. V sezoni 1983 je bil s prestopom v Renault še nekoliko uspešnejši s štirimi uvrstitvami na stopničke, nato pa je sledilo nekaj slabših sezon. Naslednjič se je povzpel na oder za zmagovalce šele v sezoni 1988 z Arrowsom na Veliki nagradi Italije, še zadnjič pa na Veliki nagradi ZDA v naslednji sezoni 1989, po kateri se je tudi upokojil. Med leti 1990 in 2002 ter leta 2006 je sodeloval na dirki Indianapolis 500, ki jo je leta 1998 tudi dobil.